BOTSHELO JWA GAGO GA BO KITLA BO TSHWANA
Lefoko la Modimo la re: "Mpitse fa ole matshwenyegong, ke tlaa go golola.."(Pasalema 50:15). Ga se tumedi ya baKolobetsi, kana maRoma, kana maPentecoste, ga se tumedi ya Kereke. E ke kgolagano go tswa Modimo yo o tshelang!
Modimo are " Ke Morena yo o go fodisang" (Khuduga 15:26). Maatla a Modimo a teng go go fodisa! Maatla a Modimo a teng go go thusa! A mme se ke sa gompieno? Ee! Lefoko la Modimo lare: " legodu (saatane) o tla fela go utswa, go bolaya le go senya; Nna ( Jeso, morwa Modimo) ke tsile gore lona (wena!) lo nne le botshelo jo bo sa khutleng" (Johane 10:10).
Ke dikgang tse di molemo! Ke tsisa dikgang tse di molemo! Tsala ya me, lefoko la Modimo lare: "Moya wa Modimo o mo go nna, Morena o ntloditse go BOLELA DIKGANG TSE DI MOLEMO..." (Isaia 61:1).
Dikgang tse di molemo: " Yo o itshwarelang dibe tsa gago, yoo fodisang makoa a gago otlhe" (Pasalema 103:3). Dikgang tse di molemo: Jeso Keresete o tlaa go thusa! O tlaa go thusa, fa o dira se lefoko la Modimo le se buang. Bala lefoko la Modimo! Dumela lefolo la Modimo, o bo o dira se gotweng o se dire!
TLA LE BOTLHOKI JWA GAGO GO JESO, BOTSHELO JWA GAGO GA BO KITLA BO TSHWANA LE PELE!
EE, JESO O BATLA GO GO DIRELA MOTLHOLO.
Motlholo ke selo se se diragalang ko ntle ga bokgoni jwa setho. Metlholo ga se tiro ya monna kana mosadi! E ke nako ya gago go bona motlholo! E ke nako ya go lelela go Jeso go mo dumela ka motlholo! Halleluja! A o ipaakantse go AMOGELA MOTLHOLO O O FETANG YOTLHE?
BOTSHELO JWA GAGO GA BO KITLA BO TSHWANA, fa o tsamaya le Jeso ( 1 Johane 1 ; 5-2:14/ Ditiro 26:18). Jaanong ke go rapelela thapelo e e tloditsweng. Se lebelele matshwenyego a gago. Solofela motlholo wa gago ka maatla a Modimo, maatla a Moya o o Boitshepo, mo leineng la Jeso. Se lebale se: botlhoki jwa gago: ga gona sepe se se palelang ba ba dumelang mo go Keresete Jeso, Morwa Modimo yoo tshelang.
" O ne (Jeso) a iteelwa matlhoko a rona, e ne (Jeso) o tlhapaleditswe dibe tsa rona, dipetso tsa gagwe di re tsiseditse kagiso, ka dithupa tsa gagwe, re fodile" ( Isaia 53:5). O se ka wa lebala: Modimo o mogolo, o feta botlhoki jwa gago! Modimo o a go rata.
MOGAKOLODI WA GAGO KE MANG?
Go moreetsi, ke tlaa bua ka:
"Mogakolodi wa gago ke mang?" Ke kopa gore o bule pelo ya gago jaaka o reetsa lefoko la Modimo go amogela masego.
Ee, ga ba sanste ba le mo thapelong, Mowa oo Boitshepho a tla ka karabo. Ke kgakgamatso! Mme ka mautlwelobotlhoko, re na le lokwalo le le tlhotlheleditsweng ke Mowa oo Boisthepo le le nang le dikarabo tsotlhe. Lekwalo le ke lefoko la Modimo!
Mo lefokong, Modimo a re:"Mpitse ke tlaa go araba ke bo ke go bontsha dilo tse o sa di itseng."..." Ke bo ke tlisa phodiso." (Jeremia 33:3-6).
Fa o letlelela Modimo go nna mogakolodi wa botshelo jwa gago, o tlaa bua le wena ka thapelo, ka lefoko la Modimo ka na ka tsela e sele.
Thuso ya gagwe ke ya nnete! Kgakololo ya gagwe ke ya nnete. Dira se Jehosafate a se dirileng o tseye tshwetso go kopa thuso mo go yoo itseng gotlhe: Modimo yoo tshelang. Fela jaaka Jehosafate, Morena o tlaa utlwa thapelo ya gago ya nnete. Mme ka nako ya gagwe, o tlaa go araba.
Fa Morena a sena go araba Jehosafate re bala: " Jehosafate a oba tlhogo, le merafe ya Juta le Jerusalema ba obamela Morena." ( 2 Ditiragaalo 20:18).
Le pele ga mathata a rarabololwa, a dumela kgakololo ya Modimo mme a mo obamela.
" Mme, ba eteletswe pele ke Jehosafate, banna ba Juta le Jerusalema ba boela ko Jerusalema ka boitumelo, ka gore Morena o ne a ba file phenyo. Ba tsena Jerusalema ka dikgalaletso go ya ntlong ya Morena. Poifo Modimo ya tsena magosing a mafatshe ga ba utlwa ka fa Morena a lwetseng sechaba sa Iseraele ka teng. Mme bogosi jwa ga Jehosafate jwa nna le kagiso, ka gore Modimo wa gagwe a bo a mo file iketlo." (2 Ditiragalo 20:27-30).
Morena a bakwe! Se Modimo a se diretseng Jehosafate, o ka se go direla mo leineng la morwae Jeso wa Nazaretha, yoo o tsileng lefatsheng go rekolola baleofi.
Gongwe le gongwe ko o leng teng, mo lwapeng, mo toronkong, mo koloing, kana kae fela: a re ye ka tumelo go Modimo ka thapelo.
Tsala ya me: amogela phodiso, kgololesego, le tlootso ya Mowa wa Modimo mo leineng la ga Jeso! Dumela se mme o leboge Modimo! O se lebale se: Mogakolodi wa gago ke mang?
Ke lo eleletsa masego le matlhogonolo a Modimo mo leineng le le maatla le le godimo ga maina otlhe, Jeso Keresete. Amen!
fa dilo di le kgatlhanong le wena.
O seka wa ilthoboga
fa go le lefifi.
fa go lebega ekete ditoro tsa gago ga di na go diragala.
fa batho ba bangwe ba itlhoboga.
fa seemo se lebega se le maswe.
O SEKA wa itlhoboga
ka gore karabo e mo tseleng,
ka gore Jeso o feta matlhoki otlhe,
ka gore letsatsi le tlaa tlhaba,
ka gore ditoro di tlaa netefala,
ka gore go na le karabo go ba ba itlhobogileng,
ka gore Jeso ga a itlhoboge.
Ka jalo o se ka wa itlhoboga!